CELEX: 32018D0321
Language: hu
Date: 2018-03-02 00:00:00
Title: A Bizottság (EU) 2018/321 végrehajtási határozata (2018. március 2.) a Galileo program keretében létrehozott rendszer által nyújtott kereskedelmi szolgáltatás részére az 1285/2013/EU európai parlamenti és tanácsi rendelet 2. cikke (4) bekezdésének c) pontja szerinti funkció ellátásához szükséges műszaki és üzemeltetési előírások megállapításáról szóló (EU) 2017/224 végrehajtási határozat módosításáról

5.3.2018   
            
            
               HU
            
            
               Az Európai Unió Hivatalos Lapja
            
            
               L 62/34
            
         A BIZOTTSÁG (EU) 2018/321 VÉGREHAJTÁSI HATÁROZATA
   (2018. március 2.)
   a Galileo program keretében létrehozott rendszer által nyújtott kereskedelmi szolgáltatás részére az 1285/2013/EU európai parlamenti és tanácsi rendelet 2. cikke (4) bekezdésének c) pontja szerinti funkció ellátásához szükséges műszaki és üzemeltetési előírások megállapításáról szóló (EU) 2017/224 végrehajtási határozat módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai műholdas navigációs rendszerek létrehozásáról és üzemeltetéséről, valamint a 876/2002/EK tanácsi rendelet és a 683/2008/EK európai parlamenti és tanácsi rendelet hatályon kívül helyezéséről szóló, 2013. december 11-i 1285/2013/EU európai parlamenti és tanácsi rendeletre (1) és különösen annak 12. cikke (3) bekezdésének d) pontjára,
   mivel:
   
               (1)
            
            
               Az (EU) 2017/224 bizottsági végrehajtási határozat (2) mellékletében megállapított műszaki és üzemeltetési előírások értelmében a kereskedelmi szolgáltatás keretében nyújtott „KSZ helymeghatározás” szolgáltatásra vonatkozó általános előírások szerinti helymeghatározási hibahatár egy deciméternél kisebb, illetve az egy vagy több szolgáltató által irányított „KSZ helymeghatározáshoz” való hozzáférés a hatályos díjszabási politika szerinti térítéses szolgáltatás.
            
         
               (2)
            
            
               Úgy tűnik azonban, hogy a kereskedelmi szolgáltatás keretében nyújtott helymeghatározási szolgáltatás térítéses jellegéből adódóan hátráltathatja a szolgáltatást használni hivatott alkalmazások fejlesztését, és gátolhatja – elsősorban az Unión belül – a műholdas rádiónavigáció technológiáján alapuló gazdasági tevékenységek ígéretes növekedését. Ráadásul akadályozhatja a Galileo programból született rendszer globális piacokon való térnyerését, mivel egyes konkurens rendszerek díjmentesen kínálják helymeghatározási szolgáltatásaikat.
            
         
               (3)
            
            
               Emellett a kereskedelmi helymeghatározó rendszereket leggyakrabban alkalmazó, dinamikusan fejlődő iparágak, mint például az önvezető járművekhez, a robotikához és a dróntechnológiához kapcsolódó ágazatok nem igényelnek olyan nagy helymeghatározási pontosságot, mint amilyet a kereskedelmi szolgáltatás eredetileg célul kitűzött. Az ilyen vállalkozások számára két deciméternél kisebb pontosság is elegendő, előnyösebb viszont számukra az, ha sikerül lerövidíteni a szükséges pontosság eléréséhez szükséges időintervallumot. A helymeghatározás pontossága és a pontosság eléréséhez szükséges időintervallum egyenesen arányosak egymással. Ennek megfelelően a minimális pontosság egy deciméterről két deciméterre történő csökkentése egyúttal a pontosság eléréséhez szükséges idő csökkenését is jelenti, amely az alkalmazott technológia, illetve a felhasználó környezete és földrajzi helye függvényében változhat.
            
         
               (4)
            
            
               Továbbá, a „KSZ helymeghatározás” szolgáltatás által kínált helymeghatározási hibahatárnál alacsonyabb hibahatárral rendelkező szolgáltatást igénylő felhasználók ilyen szolgáltatást olyan vállalkozásoktól is beszerezhetnek, amelyek lokalizáltan hasonló pontosságot kínáló kereskedelmi szolgáltatásokat nyújtanak.
            
         
               (5)
            
            
               Emellett fontos hangsúlyozni, hogy kereskedelmi szolgáltatás keretében nyújtott helymeghatározási szolgáltatás díjmentessé tétele nem befolyásolja a Galileo program keretében fejlesztett rendszer által kínált egyéb szolgáltatások esetleges térítéses jellegét.
            
         
               (6)
            
            
               Ezért célszerű rendelkezni egyrészt arról, hogy a kereskedelmi szolgáltatás keretében nyújtott „KSZ helymeghatározás” szolgáltatás igénybe vétele térítésmentes legyen, másrészt arról, hogy a „KSZ helymeghatározás” szolgáltatásra vonatkozó általános előírásoknak kettő deciméternél kisebb helymeghatározás hibahatárt kell tartalmazniuk.
            
         
               (7)
            
            
               Végezetül pedig a „KSZ helymeghatározás” szolgáltatás bevezetése tekintetében célszerű némileg módosítani a két tervezett szakasz elnevezését, hogy azok jobban tükrözzék a valós helyzetet.
            
         
               (8)
            
            
               Az (EU) 2017/224 végrehajtási határozatot ennek megfelelően módosítani kell.
            
         
               (9)
            
            
               Az e határozatban előírt intézkedések összhangban vannak az 1285/2013/EU rendelet 36. cikkének (1) bekezdésével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   Az (EU) 2017/224 végrehajtási határozat melléklete a következőképpen módosul:
   
               1.
            
            
               az „Általános előírások” szakaszban a „KSZ helymeghatározás” oszlop szövegének helyébe a következő szöveg lép: „Nagy pontosságú adatok szolgáltatása, amelyek alapján a névleges használati tartományon belül a helymeghatározás hibahatára kettő deciméternél kisebb”;
            
         
               2.
            
            
               a „Hozzáférés a szolgáltatáshoz” szakaszban a „KSZ helymeghatározás” oszlop szövegének helyébe a következő szöveg lép: „– Díjmentes hozzáférés”;
            
         
               3.
            
            
               „A szolgáltatás bevezetése” szakaszban a „KSZ helymeghatározás” oszlopban „A kereskedelmi szolgáltatás első fázisa 2018 és 2020 között – Teljes körű kereskedelmi szolgáltatás 2020-tól” szövegrész helyébe „A jelszolgáltatás első fázisa 2018 és 2020 között – Teljes körű szolgáltatásnyújtás 2020-tól” szöveg lép.
            
         2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2018. március 2-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 1. o.
   
   
      (2)  A Bizottság (EU) 2017/224 végrehajtási határozata (2017. február 8.) a Galileo program keretében létrehozott rendszer által nyújtott kereskedelmi szolgáltatás részére az 1285/2013/EU európai parlamenti és tanácsi rendelet 2. cikke (4) bekezdésének c) pontja szerinti funkció ellátásához szükséges műszaki és üzemeltetési előírások megállapításáról (HL L 34., 2017.2.9., 36. o.).